《苏东坡西山诗前后和者五十余篇暇日登览怆然》
宋代·陈杰

槛外春江如醱醅，槛前松株逐番栽。
西门巡得陶氏柳，西岭并无坡老梅。
惟余荒磎入烟雾，曾载辙迹行崔嵬。
洼樽其多一卷石，清风千丈严濑台。
人间此事固不朽，山高唐业澌成埃。
干戈五季乱离瘼，帝命封之白云堆。
余三百年付迁客，眼底盆盎得古罍。
每登胜绝不忍去，往往拂枕眠其隈。
毁书灭迹坐再闰，枝筇双屐印藓苔。
无端玉堂牵清梦，九虎乍放天门开。
武昌旧令偶同直，得句一粲金莲摧。
那知白头不同趋，首介绍述蚊成雷。
凭高为吊千古恨，魂兮可招傥一来。
并持公案徵漫叟，立尽落日山灵哀。